Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικό της πρότασης

Το αίτημα για στατιστικές σχετικά με το εισόδημα και τις συνθήκες διαβίωσης και, πιο συγκεκριμένα, για δείκτες σχετικά με τη φτώχεια και τον κοινωνικό αποκλεισμό διατυπώθηκε σε υψηλό πολιτικό επίπεδο. Από τα άρθρα 136, 137 και 285 της συνθήκης για την ίδρυση της Ευρωπαϊκής Κοινότητας προκύπτει ότι οι στατιστικές για το εισόδημα, τις συνθήκες διαβίωσης και τον κοινωνικό αποκλεισμό συλλέγονται στο πλαίσιο των στατιστικών της ΕΕ για το εισόδημα και τις συνθήκες διαβίωσης (στατιστικές EU-SILC). Επιπλέον, στα συμπεράσματα των Ευρωπαϊκών Συμβουλίων της Λισαβόνας (23-24 Μαρτίου 2000) και της Νίκαιας (7-9 Δεκεμβρίου 2000) δηλώνεται σθεναρή υποστήριξη στην εξάλειψη της φτώχειας και το Συμβούλιο και η Επιτροπή καλούνται να προωθήσουν μια καλύτερη κατανόηση του κοινωνικού αποκλεισμού μέσω του συνεχούς διαλόγου και της ανταλλαγής πληροφοριών και βέλτιστων πρακτικών βάσει δεικτών που εγκρίνονται με κοινή συμφωνία και επιτρέπουν επίσης τη μέτρηση της προόδου.

Σε αυτό ακριβώς το πλαίσιο ανέπτυξε η Επιτροπή το «Κοινοτικό πρόγραμμα δράσης για την ενθάρρυνση της συνεργασίας των κρατών μελών για την καταπολέμηση του κοινωνικού αποκλεισμού», το οποίο υποβλήθηκε το 2000 στο Ευρωπαϊκό Κοινοβούλιο και στο Συμβούλιο με σκοπό την προώθηση της «συλλογής και διάδοσης συγκρίσιμων στατιστικών στα κράτη μέλη και σε κοινοτικό επίπεδο». Η ανακοίνωση της Ευρωπαϊκής Επιτροπής COM(2000) 594 σχετικά με τους διαρθρωτικούς δείκτες κινείται προς την ίδια κατεύθυνση, δηλαδή εισάγει δείκτες για τις ανισότητες της κατανομής του εισοδήματος, τα ποσοστά φτώχειας πριν και μετά τις κοινωνικές μεταβιβάσεις και την εμμονή της φτώχειας. Οι εν λόγω δείκτες πρέπει επίσης να παρουσιάζουν έναν υψηλό βαθμό συγκρισιμότητας προκειμένου να επιτραπεί η παρακολούθηση της προόδου που συντελείται στα κράτη μέλη της Ευρωπαϊκής Ένωσης σε αυτόν τον τομέα πολιτικής.

Κατά την περίοδο 1994-2001, για την ικανοποίηση αυτών των πολιτικών αναγκών χρησιμοποιήθηκε η έρευνα Πάνελ Νοικοκυριών της Ευρωπαϊκής Κοινότητας (ECHP). Λαμβανομένων ωστόσο υπόψη της ανάγκης ενημέρωσης του περιεχομένου σύμφωνα με τις νέες πολιτικές απαιτήσεις και του αιτήματος για βελτίωση της λειτουργίας του συστήματος, κυρίως όσον αφορά την επικαιρότητα των δεδομένων που παράγονται, αποφασίστηκε, κατά την ετήσια συνεδρίαση των Διευθυντών Κοινωνικών Στατιστικών της 13ης και 14ης Ιουνίου 1999, να αντικατασταθεί το ECHP μετά το 2002. Συγκροτήθηκε μια επιχειρησιακή ομάδα η οποία επιφορτίστηκε με την προσεκτική εξέταση όλων των πιθανών επιλογών σχετικά με το περιεχόμενο και τη διάρθρωση των στατιστικών EU-SILC. Τα αποτελέσματα των εργασιών της επιχειρησιακής ομάδας υποβλήθηκαν στους διευθυντές κοινωνικών στατιστικών κατά τη συνεδρίαση της 13ης και 14ης Ιουνίου 2000, οι οποίοι ενέκριναν τις βασικές αρχές που θα πρέπει να ικανοποιεί το νέο αυτό εργαλείο, τον κατάλογο των θεμάτων που θα πρέπει να καλύπτει, τις μελλοντικές ενέργειες που θα πρέπει να αναλάβουν τόσο η επιχειρησιακή ομάδα όσο και η ομάδα εργασίας, και τη θέσπιση νομικής πράξης για τις στατιστικές EU-SILC (Έγγρ. Eurostat/E0/00/DSS/2/9/EN). Υποβλήθηκε ένα προσχέδιο του σχετικού κανονισμού-πλαισίου, το οποίο τροποποιήθηκε σε συνέχεια των αποφάσεων που ελήφθησαν κατά τις συνεδριάσεις της επιτροπής στατιστικού προγράμματος της 30ής Μαΐου 2001 και των διευθυντών κοινωνικών στατιστικών της 11ης και 12ης Ιουνίου 2001.

2. Περιεχόμενο του προτεινόμενου κανονισμού

Σκοπός του παρόντος κανονισμού είναι η θέσπιση ενός κοινού πλαισίου για τη συστηματική παραγωγή κοινοτικών στατιστικών για το εισόδημα και τις συνθήκες διαβίωσης (EU-SILC). Οι στατιστικές EU-SILC πρόκειται να αποτελέσουν την πηγή αναφοράς των συγκριτικών στατιστικών για την κατανομή του εισοδήματος και τον κοινωνικό αποκλεισμό σε επίπεδο της Ευρωπαϊκής Ένωσης (ΕΕ).

Απαιτούνται δεδομένα τόσο συγχρονικά (αναφορικά με μια δεδομένη χρονική στιγμή σε ορισμένο χρονικό διάστημα) όσο και διαχρονικά (αναφορικά με τις εξελίξεις σε ατομικό επίπεδο με την πάροδο του χρόνου, που παρατηρούνται περιοδικά για ορισμένη χρονική διάρκεια). Εντούτοις, πρέπει να δοθεί απόλυτη προτεραιότητα στην παροχή επίκαιρων και συγκρίσιμων συγχρονικών δεδομένων. Οι απαιτήσεις ως προς τα διαχρονικά δεδομένα θα είναι πιο περιορισμένες, και τούτο τόσο από πλευράς κάλυψης όσο και από πλευράς μεγέθους του δείγματος.

Προκειμένου να καταστεί δυνατή η διεξαγωγή πολυδιάστατης ανάλυσης σε επίπεδο νοικοκυριών και προσώπων, και ιδίως η διερεύνηση νέων μειζόνων κοινωνικών προβληματισμών που απαιτούν ειδική έρευνα, είναι ουσιώδες να μπορούν να συσχετίζονται οι συγχρονικές (ή διαχρονικές) πληροφορίες σε επίπεδο νοικοκυριών και προσώπων.

Το σύστημα EU-SILC πρέπει να προσφέρει ευελιξία ως προς τις πηγές δεδομένων. Η Eurostat ενθαρρύνει ιδιαίτερα τη χρήση υφιστάμενων πηγών δεδομένων, είτε πρόκειται για έρευνες είτε για μητρώα. Παράλληλα με την ενθάρρυνση της χρήσης εθνικών πηγών, η Eurostat συνιστά στις χώρες εκείνες που σχεδιάζουν να δρομολογήσουν μια νέα έρευνα να υιοθετήσουν έναν ολοκληρωμένο σχεδιασμό για την κατάρτιση των στατιστικών EU-SILC. Ο σχεδιασμός αυτός αναμένεται να αποτελέσει την πλέον αποδοτική από πλευρά κόστους και αποτελεσματική προσέγγιση για την ικανοποίηση των αναγκών σε συγχρονικά και διαχρονικά δεδομένα.

Το σύστημα EU-SILC θα αρχίσει να λειτουργεί το 2003. Οι σειρές συγχρονικών και διαχρονικών μικροδεδομένων θα ενημερώνονται σε ετήσια βάση. Η συγχρονική συνιστώσα του συστήματος EU-SILC θα συμπληρώνεται με ενότητες από το 2004 και μετά.

3. Συμπέρασμα

Η υψηλή προτεραιότητα που δίδεται από το Συμβούλιο και την Επιτροπή στην καταπολέμηση της φτώχειας και του κοινωνικού αποκλεισμού στην ΕΕ απαιτεί συγκρίσιμες και επίκαιρες στατιστικές για την παρακολούθηση αυτής της διαδικασίας. Η έκδοση του παρόντος προτεινόμενου κανονισμού κρίνεται αναγκαία προκειμένου να εξασφαλιστεί η κατάλληλη ανταπόκριση σε αυτή την κοινοτική απαίτηση.

2001/0293 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις κοινοτικές στατιστικές για το εισόδημα και τις συνθήκες διαβίωσης (EU-SILC)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285, παράγραφος 1,

την πρόταση της Επιτροπής [1],

[1] ΕΕ C [...], [...], σ. [...].

τη γνώμη της Οικονομικής και Κοινωνικής Επιτροπής [2],

[2] ΕΕ C [...], [...], σ. [...].

Ενεργώντας σύμφωνα με τη διαδικασία που ορίζεται στο άρθρο 251 της συνθήκης [3],

[3] ΕΕ C [...], [...], σ. [...].

Εκτιμώντας τα εξής:

(1) Για να είναι σε θέση να εκπληρώσει τα καθήκοντα που της ανατέθηκαν, ιδιαίτερα σε συνέχεια των Ευρωπαϊκών Συμβουλίων της Λισαβόνας και της Νίκαιας που πραγματοποιήθηκαν το Μάρτιο και το Δεκέμβριο 2000 αντίστοιχα, η Επιτροπή πρέπει να είναι συνεχώς ενημερωμένη για την κατανομή του εισοδήματος και για το επίπεδο και τη σύνθεση της φτώχειας και του κοινωνικού αποκλεισμού στα κράτη μέλη.

(2) Η ανάπτυξη της Κοινότητας και η λειτουργία της εσωτερικής αγοράς αυξάνουν την ανάγκη για συγκρίσιμα και επίκαιρα συγχρονικά και διαχρονικά δεδομένα σχετικά με την κατανομή του εισοδήματος και με το επίπεδο και τη σύνθεση της φτώχειας και του κοινωνικού αποκλεισμού για την πραγματοποίηση αξιόπιστων και κατάλληλων συγκρίσεων μεταξύ των κρατών μελών, οι οποίες θα χρησιμοποιούνται κυρίως στο πλαίσιο του «Κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού» [4] και ως παράγοντας τροφοδότησης των διαρθρωτικών δεικτών της Επιτροπής.

[4] ΕΕ C [...], [...], σ. [...].

(3) Η απόφαση του Ευρωπαϊκού Κοινοβουλίου και του Συμβουλίου σχετικά με τη θέσπιση ενός κοινοτικού προγράμματος δράσης για την ενθάρρυνση της συνεργασίας μεταξύ των κρατών μελών για την καταπολέμηση του κοινωνικού αποκλεισμού [5] καθορίζει, στο πλαίσιο της Ενέργειας 1.2 του Κλάδου 1 «Ανάλυση του κοινωνικού αποκλεισμού», τους αναγκαίους όρους για τη χρηματοδότηση των μέτρων σχετικά με τη συλλογή και τη διάδοση συγκρίσιμων στατιστικών, με σκοπό ιδίως τη βελτίωση των ερευνών και της ανάλυσης της φτώχειας και του κοινωνικού αποκλεισμού.

[5] ΕΕ C [...], [...], σ. [...].

(4) Η καλύτερη μέθοδος για την εκτίμηση της κατάστασης όσον αφορά το εισόδημα, τη φτώχεια και τον κοινωνικό αποκλεισμό είναι η κατάρτιση κοινοτικών στατιστικών με εναρμονισμένες μεθόδους και ορισμούς.

(5) Για να αντανακλώνται οι αλλαγές που γίνονται στην κατανομή του εισοδήματος και στο επίπεδο και στη σύνθεση του κοινωνικού αποκλεισμού, οι στατιστικές πρέπει να ενημερώνονται ετησίως.

(6) Για να διερευνήσει τους μείζονες κοινωνικούς προβληματισμούς, και ιδίως τα νέα προβλήματα που απαιτούν ειδική έρευνα, η Επιτροπή χρειάζεται συγχρονικά και διαχρονικά μικροδεδομένα σε επίπεδο νοικοκυριού και προσώπου.

(7) Πρέπει να δοθεί προτεραιότητα στην παραγωγή επίκαιρων και συγκρίσιμων ετησίων συγχρονικών δεδομένων σχετικά με το εισόδημα και τον κοινωνικό αποκλεισμό.

(8) Πρέπει να ενθαρρύνεται η ευελιξία ως προς τις πηγές δεδομένων, ιδίως με την προσφυγή σε υφιστάμενες εθνικές πηγές δεδομένων, είτε πρόκειται για έρευνες είτε για μητρώα, και σε εθνικά σχέδια δειγμάτων. ομοίως, πρέπει να προωθείται η ενσωμάτωση νέων πηγών στα καθιερωμένα εθνικά στατιστικά συστήματα.

(9) Ο κανονισμός (ΕΚ) αριθ. .../... της Επιτροπής της ... για την εφαρμογή του κανονισμού (ΕΚ) αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές, όσον αφορά την πρόσβαση για επιστημονικούς σκοπούς σε εμπιστευτικά δεδομένα [6] καθορίζει τους όρους πρόσβασης σε εμπιστευτικά δεδομένα που έχουν διαβιβαστεί στην κοινοτική αρχή, προκειμένου να επιτραπεί η εξαγωγή στατιστικών συμπερασμάτων για επιστημονικούς σκοπούς.

[6] ΕΕ C [...], [...], σ. [...].

(10) Η παραγωγή ειδικών κοινοτικών στατιστικών διέπεται από τους κανόνες που περιγράφονται στον κανονισμό αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές [7].

[7] ΕΕ L 52, 22.2.1997, σ. 61

(11) Δεδομένου ότι τα μέτρα που είναι αναγκαία για την εφαρμογή του παρόντος κανονισμού είναι μέτρα διαχείρισης κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8], πρέπει τα μέτρα αυτά να θεσπιστούν με βάση τη διαδικασία διαχείρισης που προβλέπεται στο άρθρο 4 της εν λόγω απόφασης.

[8] ΕΕ L 184, 17.7.1999, σ. 23.

(12) Ζητήθηκε η γνώμη της επιτροπής στατιστικού προγράμματος (ΕΣΠ) σύμφωνα με το άρθρο 3 της απόφασης 89/382/ΕΟΚ, Ευρατόμ [9],

[9] ΕΕ L181, 28.6.1989, σ.47

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος

Στόχος του παρόντος κανονισμού είναι η θέσπιση ενός κοινού πλαισίου για τη συστηματική παραγωγή κοινοτικών στατιστικών για το εισόδημα και τις συνθήκες διαβίωσης (στο εξής «στατιστικές EU-SILC»), που να περιλαμβάνουν συγκρίσιμα και επίκαιρα συγχρονικά και διαχρονικά δεδομένα σχετικά με το εισόδημα και με το επίπεδο και τη σύνθεση της φτώχειας και του κοινωνικού αποκλεισμού τόσο σε εθνικό όσο και σε ευρωπαϊκό επίπεδο.

Άρθρο 2

Ορισμοί

Για τους σκοπούς του παρόντος κανονισμού ισχύουν οι ακόλουθοι ορισμοί:

(α) Ο όρος «κοινοτικές στατιστικές» έχει την έννοια που του αποδίδεται στο άρθρο 2 του κανονισμού (ΕΚ) 322/97.

(β) Ο όρος «παραγωγή στατιστικών» έχει την έννοια που του αποδίδεται στον κανονισμό (ΕΚ) 322/97.

(γ) Ως «έτος έρευνας» νοείται το έτος κατά το οποίο διενεργείται η συλλογή ή το μεγαλύτερο μέρος αυτής.

(δ) Ως «περίοδος επιτόπιας εργασίας» νοείται η χρονική περίοδος κατά την οποία επιτελούνται οι εργασίες έρευνας.

(ε) Ως «περίοδος αναφοράς» νοείται η χρονική περίοδος με την οποία σχετίζεται ένα συγκεκριμένο πληροφοριακό στοιχείο.

(στ) Ως «ιδιωτικό νοικοκυριό» νοείται ένα πρόσωπο το οποίο ζει μόνο του ή μια ομάδα προσώπων τα οποία ζουν μαζί στην ίδια ιδιωτική κατοικία και μοιράζονται τα έξοδα, συμπεριλαμβανομένης της από κοινού προμήθειας των προς το ζην.

Μικρές αποκλίσεις από τον κοινό αυτό ορισμό, εφόσον επηρεάζουν οριακά μόνο τη συγκρισιμότητα, επιτρέπονται για τα κράτη μέλη των οποίων το εθνικό στατιστικό σύστημα προβλέπει έναν ορισμό του κοινού νοικοκυριού.

Ο αντίκτυπος κάθε απόκλισης από τον κοινό ορισμό επί της συγκρισιμότητας αναφέρεται σε μια έκθεση ποιότητας.

(ζ) Ως «συγχρονικά δεδομένα» νοούνται τα δεδομένα που αναφέρονται σε μια δεδομένη χρονική στιγμή σε ορισμένο χρονικό διάστημα. Τα συγχρονικά δεδομένα μπορούν να προέρχονται είτε από συγχρονική δειγματοληπτική έρευνα, με ή χωρίς κατά σειρά εναλλαγή του δείγματος, είτε από δειγματοληπτική έρευνα τύπου πάνελ (με την προϋπόθεση ότι εξασφαλίζεται η συγχρονική αντιπροσωπευτικότητα). τα δεδομένα αυτά μπορούν να συνδυάζονται με δεδομένα προερχόμενα από μητρώα (δεδομένα για πρόσωπα, νοικοκυριά ή κατοικίες τα οποία συλλέγονται από διοικητικό ή στατιστικό μητρώο σε επίπεδο μονάδας).

(η) Ως «διαχρονικά δεδομένα» νοούνται τα δεδομένα που αναφέρονται στις εξελίξεις σε ατομικό επίπεδο με την πάροδο του χρόνου, οι οποίες παρατηρούνται περιοδικά για ορισμένη χρονική διάρκεια. Τα διαχρονικά δεδομένα μπορούν να προέρχονται είτε από συγχρονική μελέτη, με κατά σειρά εναλλαγή του δείγματος, στο πλαίσιο της οποίας τα επιλεγόμενα πρόσωπα αποτελούν το αντικείμενο παρακολούθησης είτε από έρευνα τύπου πάνελ. τα δεδομένα αυτά μπορούν να συνδυάζονται με δεδομένα προερχόμενα από μητρώα.

(θ) Ως «μέλη δείγματος» νοούνται τα πρόσωπα που έχουν επιλεγεί για να συμμετάσχουν στο δείγμα κατά το πρώτο κύμα ενός διαχρονικού πάνελ. Μπορεί να περιλαμβάνονται όλα τα μέλη ενός αρχικού δείγματος νοικοκυριών ή ένα αντιπροσωπευτικό δείγμα προσώπων στο πλαίσιο έρευνας για πρόσωπα.

(ι) Ως «βασικοί τομείς-στόχοι» νοούνται τα θεματικά πεδία για τα οποία συλλέγονται δεδομένα σε ετήσια βάση.

(ια) Ως «δευτερεύοντες τομείς-στόχοι» νοούνται τα θεματικά πεδία για τα οποία συλλέγονται δεδομένα ανά τετραετία ή με μικρότερη συχνότητα.

(ιβ) Ως «ακαθάριστο εισόδημα» νοείται το συνολικό εισόδημα που εισπράττει το νοικοκυριό κατά τη διάρκεια μιας καθορισμένης «περιόδου αναφοράς του εισοδήματος», πριν από την αφαίρεση του φόρου εισοδήματος, των φόρων περιουσίας, των υποχρεωτικών εισφορών κοινωνικής ασφάλισης των μισθωτών και των εργοδοτικών εισφορών κοινωνικής ασφάλισης, λαμβανομένων όμως υπόψη των μεταβιβάσεων μεταξύ των νοικοκυριών.

(ιγ) Ως «διαθέσιμο εισόδημα» νοείται το ακαθάριστο εισόδημα μείον το φόρο εισοδήματος, τους φόρους περιουσίας, τις υποχρεωτικές εισφορές κοινωνικής ασφάλισης των μισθωτών και τις εργοδοτικές εισφορές κοινωνικής ασφάλισης.

Άρθρο 3

Πεδίο εφαρμογής

Οι στατιστικές EU-SILC καλύπτουν συγκρίσιμα και επίκαιρα συγχρονικά δεδομένα σχετικά με το εισόδημα, τη φτώχεια, τον κοινωνικό αποκλεισμό και άλλες συνθήκες διαβίωσης καθώς και διαχρονικά δεδομένα τα οποία περιορίζονται στο εισόδημα, στην εργασία και σε ορισμένους μη νομισματικούς δείκτες του κοινωνικού αποκλεισμού.

Άρθρο 4

Περίοδος αναφοράς

1. Τα συγχρονικά και διαχρονικά δεδομένα συλλέγονται (ή λαμβάνονται από μητρώα) σε ετήσια βάση με αφετηρία το έτος 2003. Στο μέτρο του δυνατού, τα κράτη μέλη μεριμνούν ώστε να ακολουθείται το ίδιο χρονοδιάγραμμα συλλογής από το ένα έτος στο επόμενο.

2. Κατ'εξαίρεση της παραγράφου 1 του άρθρου 4, η Γερμανία, η Γαλλία, η Ιταλία, οι Κάτω Χώρες και το Ηνωμένο Βασίλειο επιτρέπεται να αρχίσουν τη συλλογή συγχρονικών και διαχρονικών δεδομένων το 2004, εφόσον είναι σε θέση να παρέχουν συγκρίσιμα στοιχεία για τους δείκτες που απαιτούνται από την Επιτροπή κατά τη διάρκεια της μεταβατικής περιόδου στους τομείς στους οποίους εφαρμόζεται η μέθοδος ανοικτής συνεργασίας με απόφαση του Συμβουλίου.

3. Η περίοδος αναφοράς του εισοδήματος είναι μια δωδεκάμηνη περίοδος. Μπορεί να πρόκειται για σταθερή δωδεκάμηνη περίοδο (όπως το προηγούμενο ημερολογιακό ή φορολογικό έτος) ή για «κινητή» δωδεκάμηνη περίοδο (όπως οι δώδεκα μήνες που προηγούνται της συνέντευξης).

Μικρές αποκλίσεις από τον ορισμό αυτό επιτρέπονται για τα κράτη μέλη που έχουν διαφορετική παράδοση στις εθνικές τους στατιστικές, εφόσον οι εν λόγω αποκλίσεις έχουν οριακό μόνο αντίκτυπο επί της συγκρισιμότητας.

Ο αντίκτυπος κάθε απόκλισης από τον κοινό ορισμό επί της συγκρισιμότητας αναφέρεται στην έκθεση ποιότητας που μνημονεύεται στο άρθρο 16.

4. Εάν χρησιμοποιείται μια σταθερή περίοδος αναφοράς του εισοδήματος, η επιτόπια εργασία έρευνας επιτελείται εντός περιορισμένου χρονικού διαστήματος όσο το δυνατόν πλησιέστερου προς την περίοδο αναφοράς του εισοδήματος ή προς την περίοδο φορολογικής δήλωσης, ώστε να ελαχιστοποιείται η χρονική υστέρηση μεταξύ των μεταβλητών του εισοδήματος και των μεταβλητών της τρέχουσας περιόδου.

Άρθρο 5

Χαρακτηριστικά των δεδομένων

1. Προκειμένου να επιτραπεί η πολυδιάστατη ανάλυση σε επίπεδο νοικοκυριών και προσώπων, και ιδίως η διερεύνηση νέων μειζόνων κοινωνικών προβληματισμών που απαιτούν ειδική έρευνα, όλα τα συγχρονικά δεδομένα πρέπει να μπορούν να συσχετίζονται σε επίπεδο νοικοκυριών και προσώπων.

Ομοίως, όλα τα διαχρονικά δεδομένα πρέπει να μπορούν να συσχετίζονται σε επίπεδο νοικοκυριών και προσώπων.

Τα διαχρονικά και τα συγχρονικά μικροδεδομένα δεν είναι αναγκαίο να μπορούν να συσχετίζονται μεταξύ τους.

Η διαχρονική συνιστώσα καλύπτει τουλάχιστον τέσσερα έτη.

2. Προκειμένου να μειώνονται οι υποχρεώσεις παροχής απαντήσεων, να διευκολύνονται οι διαδικασίες καταλογισμού του εισοδήματος και να ελέγχεται η ποιότητα των δεδομένων, οι εθνικές αρχές έχουν πρόσβαση σε συναφείς διοικητικές πηγές δεδομένων σύμφωνα με τον κανονισμό (ΕΚ) αριθ. 322/97.

Άρθρο 6

Απαιτούμενα δεδομένα

1. Οι βασικοί τομείς-στόχοι και οι αντίστοιχες περίοδοι αναφοράς που πρέπει να καλύπτονται από τη συγχρονική και τη διαχρονική συνιστώσα παρατίθενται στο παράρτημα I.

2. Οι δευτερεύοντες τομείς-στόχοι συμπεριλαμβάνονται κάθε έτος, με αφετηρία το 2004, στη συγχρονική μόνο συνιστώσα. Οι εν λόγω τομείς καθορίζονται σύμφωνα με τη διαδικασία που περιγράφεται στο άρθρο 14. Κάθε έτος καλύπτεται ένας δευτερεύων τομέας.

Άρθρο 7

Μονάδα συλλογής

1. Ο πληθυσμός αναφοράς των στατιστικών EU-SILC είναι όλα τα ιδιωτικά νοικοκυριά και τα μέλη τους που διαμένουν στην επικράτεια του κράτους μέλους τη χρονική στιγμή της συλλογής των δεδομένων.

2. Οι κύριες συλλεγόμενες πληροφορίες αφορούν

(α) ιδιωτικά νοικοκυριά, συμπεριλαμβανομένων δεδομένων για το μέγεθος και τη σύνθεση του νοικοκυριού και για τα βασικά χαρακτηριστικά των μελών τους. και

(β) πρόσωπα ηλικίας δεκαέξι ετών και άνω.

3. Η μονάδα συλλογής και η μέθοδος συλλογής των πληροφοριών για τα νοικοκυριά και τα πρόσωπα περιγράφονται στο παράρτημα I.

Άρθρο 8

Κανόνες δειγματοληψίας και παρακολούθησης

1. Τα συγχρονικά και διαχρονικά δεδομένα βασίζονται σε τυχαία δείγματα αντιπροσωπευτικά σε εθνικό επίπεδο.

2. Στη διαχρονική συνιστώσα, τα πρόσωπα που περιλαμβάνονται στο αρχικό δείγμα, δηλαδή τα μέλη δείγματος, παρακολουθούνται καθ' όλη τη διάρκεια του πάνελ. Κάθε μέλος δείγματος που μετακινείται σε ένα ιδιωτικό νοικοκυριό εντός των εθνικών συνόρων παρακολουθείται μέχρι το νέο τόπο διαμονής του, σύμφωνα με κανόνες και διαδικασίες παρακολούθησης που πρόκειται να οριστούν σύμφωνα με τη διαδικασία που περιγράφεται στο άρθρο 14.

Άρθρο 9

Μεγέθη δείγματος

1. Με βάση τις διάφορες στατιστικές και πρακτικές θεωρήσεις και τις απαιτήσεις ακρίβειας για τις πλέον κρίσιμες μεταβλητές, τα προς επίτευξη ελάχιστα ουσιαστικά μεγέθη δείγματος είναι εκείνα που καθορίζονται στον πίνακα του παραρτήματος II.

2. Το μέγεθος δείγματος για τη διαχρονική συνιστώσα αναφέρεται, για κάθε ζεύγος διαδοχικών ετών, στον αριθμό των νοικοκυριών που έχουν επιτυχώς υποβληθεί σε συνέντευξη, των οποίων δηλαδή όλα ή τουλάχιστον τα περισσότερα μέλη ηλικίας 16 ετών και άνω υποβάλλονται επιτυχώς σε συνέντευξη κατά το πρώτο και το δεύτερο έτος.

3. Ορισμένα κράτη μέλη τα οποία ανατρέχουν σε μητρώα για το εισόδημα και για άλλα δεδομένα μπορούν να χρησιμοποιήσουν ένα δείγμα προσώπων αντί για ένα δείγμα πλήρων νοικοκυριών κατά την έρευνα με συνέντευξη. Το ελάχιστο ουσιαστικό μέγεθος δείγματος ως προς τον αριθμό των λεπτομερών προσωπικών συνεντεύξεων αντιστοιχεί στο 75% των αριθμητικών στοιχείων των στηλών 3 και 4 του πίνακα που παρατίθεται στο παράρτημα II, για τη συγχρονική και τη διαχρονική συνιστώσα αντίστοιχα.

Το νοικοκυριό κάθε μέλους δείγματος υποβάλλεται επίσης σε συνέντευξη, ενώ το εισόδημα και όλα τα λοιπά δεδομένα που δεν καλύπτονται από την έρευνα με συνέντευξη συγκεντρώνονται από μητρώα για το καθένα από τα νοικοκυριά αυτά και για όλα τα μέλη του.

Άρθρο 10

Διαβίβαση δεδομένων

1. Τα κράτη μέλη διαβιβάζουν στην Επιτροπή (Eurostat), με τη μορφή αρχείων μικροδεδομένων, σταθμισμένα συγχρονικά και διαχρονικά δεδομένα, πλήρως ελεγμένα, επιμελημένα και τεκμαρτά σε σχέση με το εισόδημα.

Τα κράτη μέλη διαβιβάζουν τα δεδομένα σε ηλεκτρονική μορφή, σύμφωνα με ένα κατάλληλο τεχνικό μορφότυπο το οποίο προτείνεται από την Επιτροπή.

2. Όσον αφορά τη συγχρονική συνιστώσα, τα κράτη μέλη διαβιβάζουν στην Επιτροπή (Eurostat) τα αρχεία μικροδεδομένων σχετικά με το έτος έρευνας N, κατά προτίμηση εντός δέκα μηνών από το τέλος της συλλογής δεδομένων. Η τελευταία προθεσμία για τη διαβίβαση των μικροδεδομένων στην Eurostat είναι η 31η Οκτωβρίου (N+1) για τα κράτη μέλη στα οποία τα δεδομένα συλλέγονται στο τέλος του έτους N ή μέσω συνεχούς έρευνας ή από μητρώα και η 1η Σεπτεμβρίου (N+1) για τα άλλα κράτη μέλη.

Κατ' εξαίρεση, τα αρχεία συγχρονικών μικροδεδομένων σχετικά με το έτος 2003 διαβιβάζονται στην Επιτροπή (Eurostat) έως τις 31 Δεκεμβρίου 2004.

Μαζί με τα αρχεία μικροδεδομένων, τα κράτη μέλη διαβιβάζουν δείκτες κοινωνικής συνοχής βασισμένους στο συγχρονικό δείγμα του έτους N, οι οποίοι θα συμπεριληφθούν στην ετήσια εαρινή έκθεση του έτους (N+2) προς το Ευρωπαϊκό Συμβούλιο.

3. Όσον αφορά τη διαχρονική συνιστώσα, τα κράτη μέλη διαβιβάζουν στην Επιτροπή (Eurostat) τα αρχεία μικροδεδομένων σχετικά με το έτος N και με τα προηγούμενα έτη, κατά προτίμηση εντός δεκαπέντε μηνών από το τέλος της επιτόπιας εργασίας. Η υποχρεωτική προθεσμία για τη διαβίβαση των μικροδεδομένων στην Eurostat είναι το τέλος Μαρτίου (N+2), κάθε έτος, με αφετηρία το δεύτερο έτος των στατιστικών EU-SILC. Η πρώτη διαβίβαση δεδομένων (διαχρονικώς συσχετιζόμενων για τα έτη έρευνας 2003 και 2004) πραγματοποιείται στο τέλος Μαρτίου του 2006. Η επόμενη διαβίβαση καλύπτει τα τρία πρώτα έτη έρευνας 2003-2005. εν συνεχεία, παρέχονται κάθε έτος διαχρονικά δεδομένα τα οποία καλύπτουν τα προηγούμενα τέσσερα έτη έρευνας (αναθεωρημένα, εν ανάγκη, σε σχέση με τις προηγούμενες εκδόσεις).

Άρθρο 11

Δημοσίευση

Όσον αφορά τη συγχρονική συνιστώσα, η Επιτροπή (Eurostat) δημοσιεύει μια ετήσια συγχρονική έκθεση σε κοινοτικό επίπεδο έως το τέλος Ιουνίου N+2, η οποία βασίζεται στα δεδομένα που έχουν συλλεγεί κατά τη διάρκεια του έτους N.

Κατ' εξαίρεση για το πρώτο έτος των στατιστικών EU-SILC (συλλογή κατά το 2003), η συγχρονική έκθεση σε κοινοτικό επίπεδο εκπονείται από την Eurostat, έως το Σεπτέμβριο του 2005.

Άρθρο 12

Πρόσβαση σε εμπιστευτικά δεδομένα EU-SILC για επιστημονικούς σκοπούς

1. Η κοινοτική αρχή (Eurostat) μπορεί να επιτρέψει την πρόσβαση για επιστημονικούς σκοπούς στα μικροδεδομένα EU-SILC σύμφωνα με τον κανονισμό (ΕΚ) αριθ. .../... [της ... για την εφαρμογή του κανονισμού (ΕΚ) αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές, όσον αφορά την πρόσβαση για επιστημονικούς σκοπούς σε εμπιστευτικά δεδομένα].

2. Για τη συγχρονική συνιστώσα, τα αρχεία μικροδεδομένων σε κοινοτικό επίπεδο που αφορούν τα συλλεγόμενα κατά το έτος N δεδομένα διατίθενται για επιστημονικούς σκοπούς έως το τέλος Φεβρουαρίου N+2.

Κατ' εξαίρεση, τα αρχεία συγχρονικών μικροδεδομένων σε κοινοτικό επίπεδο σχετικά με το έτος 2003 διατίθενται για επιστημονικούς σκοπούς έως το τέλος Απριλίου του 2005.

3. Για τη διαχρονική συνιστώσα, τα αρχεία μικροδεδομένων σε κοινοτικό επίπεδο που αφορούν τα συλλεγόμενα κατά το έτος N δεδομένα διατίθενται για επιστημονικούς σκοπούς έως το τέλος Ιουλίου N+2.

Η πρώτη έκδοση των αρχείων διαχρονικών μικροδεδομένων σε κοινοτικό επίπεδο καλύπτει τα έτη 2003 και 2004 και πραγματοποιείται στο τέλος Ιουλίου του 2006. Η δεύτερη έκδοση του Ιουλίου του 2007 καλύπτει τα έτη 2003-2005. εν συνεχεία, κάθε έκδοση του Ιουλίου καλύπτει διαχρονικά δεδομένα για τα τέσσερα πλέον πρόσφατα διαθέσιμα έτη.

Άρθρο 13

Χρηματοδότηση

1. Κατά τα πρώτα τέσσερα έτη συλλογής των δεδομένων που προβλέπει ο παρών κανονισμός, χορηγείται στα κράτη μέλη κοινοτική οικονομική ενίσχυση για την κάλυψη του κόστους των σχετικών εργασιών.

2. Το ποσό των ετήσιων πιστώσεων που διατίθενται για την οικονομική ενίσχυση που μνημονεύεται στην παράγραφο 1 καθορίζεται στο πλαίσιο της ετήσιας διαδικασίας του προϋπολογισμού.

3. Οι ετήσιες πιστώσεις καθορίζονται από την αρμόδια για τον προϋπολογισμό αρχή.

Άρθρο 14

Επιτροπή

1. Η Επιτροπή επικουρείται από την επιτροπή στατιστικού προγράμματος η οποία συστάθηκε με την απόφαση 89/382 (ΕΟΚ/Ευρατόμ), απαρτίζεται από εκπροσώπους των κρατών μελών και προεδρεύεται από τον εκπρόσωπο της Επιτροπής.

2. Όπου γίνεται αναφορά στην παρούσα παράγραφο, εφαρμόζεται η διαδικασία της διαχειριστικής επιτροπής που ορίζεται στο άρθρο 4 της απόφασης 1999/468/ΕΚ, σύμφωνα με το άρθρο 7 και το άρθρο 8 της απόφασης αυτής.

3. Η περίοδος που προβλέπεται στο άρθρο 4, παράγραφος 3 της απόφασης 1999/468/ΕΚ ανέρχεται σε 3 μήνες.

Άρθρο 15

Μέτρα εφαρμογής

1. Τα μέτρα που είναι αναγκαία για την εφαρμογή του παρόντος κανονισμού, περιλαμβανομένων των μέτρων που πρέπει να ληφθούν προκειμένου να συνεκτιμηθούν οι οικονομικές και τεχνικές εξελίξεις, καθορίζονται τουλάχιστον εννέα μήνες πριν από την έναρξη του έτους της έρευνας σύμφωνα με τη διαδικασία που περιγράφεται στο άρθρο 14. Τα εν λόγω μέτρα αφορούν:

(α) την κατάρτιση του καταλόγου των βασικών μεταβλητών-στόχων προς ενσωμάτωση σε κάθε τομέα της συγχρονικής συνιστώσας και τον κατάλογο των μεταβλητών-στόχων προς ενσωμάτωση στη διαχρονική συνιστώσα, περιλαμβανομένων του καθορισμού των κωδικών των μεταβλητών και του τεχνικού μορφότυπου διαβίβασης στην Eurostat.

(β) το αναλυτικό περιεχόμενο της έκθεσης ποιότητας.

(γ) την ενημέρωση των ορισμών, ιδίως τη βελτίωση της λειτουργικότητας των ορισμών του εισοδήματος που δίδονται στα σημεία (ιβ) και (ιγ) του άρθρου 2 (περιλαμβανομένου του χρονοδιαγράμματος για την ενσωμάτωση των διαφόρων συνιστωσών).

(δ) τις πτυχές τις σχετικές με τη δειγματοληψία, περιλαμβανομένων των κανόνων παρακολούθησης .

(ε) τις πτυχές τις σχετικές με την επιτόπια εργασία.

(στ) τον κατάλογο των δευτερευόντων τομέων-στόχων και μεταβλητών-στόχων.

2. Κατά παρέκκλιση από τις διατάξεις της παραγράφου 1, όσον αφορά τη συλλογή δεδομένων που πραγματοποιείται κατά το έτος 2003, τα μέτρα τα αναγκαία για την εφαρμογή του παρόντος κανονισμού, περιλαμβανομένων των μέτρων που πρέπει να ληφθούν για να συνεκτιμηθούν οι οικονομικές και τεχνικές εξελίξεις, καθορίζονται τουλάχιστον έξι μήνες πριν από την αρχή του έτους έρευνας και αφορούν μόνο τα σημεία (α) έως (ε) της παραγράφου 1.

3. Η συνολική διάρκεια της συνέντευξης (τόσο του νοικοκυριού όσο και του προσώπου) που αφορά τις βασικές και τις δευτερεύουσες μεταβλητές-στόχους της συγχρονικής συνιστώσας δεν υπερβαίνει τη μία ώρα κατά μέσο όρο στην κάθε χώρα.

Άρθρο 16

Εκθέσεις

Τα κράτη μέλη εκπονούν έως το τέλος του έτους N+2, σύμφωνα με το τρίτο εδάφιο του άρθρου 10, παράγραφος 2, εκθέσεις ποιότητας οι οποίες καλύπτουν τόσο τη συγχρονική όσο και τη διαχρονική συνιστώσα σχετικά με το έτος έρευνας N, με επίκεντρο την εσωτερική ακρίβεια. Κατ' εξαίρεση, η έκθεση του 2003 καλύπτει μόνο τη συγχρονική συνιστώσα.

Η Επιτροπή (Eurostat) εκπονεί έως τις 30 Ιουνίου N+3 μια συγκριτική έκθεση ποιότητας η οποία καλύπτει τόσο τη συγχρονική όσο και τη διαχρονική συνιστώσα σχετικά με το έτος έρευνας N. Κατ' εξαίρεση, η έκθεση του 2003 καλύπτει μόνο τη συγχρονική συνιστώσα.

Το αργότερο στις 31 Δεκεμβρίου 2007, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με το έργο που έχει επιτελεστεί στο πλαίσιο του παρόντος κανονισμού.

Άρθρο 17

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ I

ΒΑΣΙΚΟΙ ΤΟΜΕΙΣ ΠΟΥ ΚΑΛΥΠΤΟΝΤΑΙ ΑΠΟ ΤΗ ΣΥΓΧΡΟΝΙΚΗ ΣΥΝΙΣΤΩΣΑ ΚΑΙ ΤΟΜΕΙΣ ΠΟΥ ΚΑΛΥΠΤΟΝΤΑΙ ΑΠΟ ΤΗ ΔΙΑΧΡΟΝΙΚΗ ΣΥΝΙΣΤΩΣΑ

1. Πληροφορίες για το νοικοκυριό

>ΘΕΣΗ ΠIΝΑΚΑ>

2. Προσωπικές πληροφορίες

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΠΑΡΑΡΤΗΜΑ II

Ελάχιστα ουσιαστικά μεγέθη δείγματος

>ΘΕΣΗ ΠIΝΑΚΑ>

Σημείωση:

Σημείο αναφοράς είναι το ουσιαστικό μέγεθος δείγματος, δηλαδή το μέγεθος που θα απαιτούνταν εάν η έρευνα βασιζόταν σε απλή τυχαία δειγματοληψία (επίδραση σχεδιασμού = 1,0). Τα πραγματικά μεγέθη δείγματος θα πρέπει να είναι μεγαλύτερα ώστε η επίδραση του σχεδιασμού να υπερβαίνει 1,0 για να αντισταθμίζονται οι μη απαντήσεις παντός είδους. Επιπλέον, το μέγεθος δείγματος αναφέρεται στον αριθμό των έγκυρων νοικοκυριών, δηλαδή των νοικοκυριών για τα οποία, και για όλα τα μέλη των οποίων, έχουν ληφθεί όλες ή σχεδόν όλες οι απαιτούμενες πληροφορίες.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Στατιστικές

Δραστηριότητα(-ες): Κοινωνικές στατιστικές

Ονομασία της δράσης: EU-SILC (Κοινοτικές στατιστικές για το εισόδημα και τις συνθήκες διαβίωσης)

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΑΜΑΣΙΑ(-ΕΣ): B5-6000 (ESTAT) + B3-4105 (ΓΔ EMPL)

2002: 1,8 εκατ. EUR για τη γραμμή B5-6000 (ESTAT)

1,8 εκατ. EUR για τη γραμμή B3-4105 (ΓΔ EMPL)

2003: 3,3 εκατ. EUR για τη γραμμή B5-6000 (ESTAT)

3,3 εκατ. EUR για τη γραμμή B3-4105 (ΓΔ EMPL)

2004: 3,3 εκατ. EUR για τη γραμμή B5-6000 (ESTAT)

3,3 εκατ. EUR για τη γραμμή B3-4105 (ΓΔ EMPL)

2005: 3,3 εκατ. EUR για τη γραμμή B5-6000 (ESTAT)

3,3 εκατ. EUR για τη γραμμή B3-4105 (ΓΔ EMPL)

2006: 1,5 εκατ. EUR για τη γραμμή B5-6000 (ESTAT)

1,5 εκατ. EUR για τη γραμμή B3-4105 (ΓΔ EMPL)

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): 26,4 εκατ. EUR σε ΠΑΥ

2.2. Περίοδος υλοποίησης: 2002 - 2008

2.3. Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων / των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR

>ΘΕΣΗ ΠIΝΑΚΑ>

β) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας

εκατ. EUR

>ΘΕΣΗ ΠIΝΑΚΑ>

εκατ. EUR

>ΘΕΣΗ ΠIΝΑΚΑ>

2.4. Συμβατότητα με το δημοσιονομικό προγραμματισμό και με τις δημοσιονομικές προοπτικές

Πρόταση συμβατή με τον ισχύοντα δημοσιονομικό προγραμματισμό

2.5. Δημοσιονομικές επιπτώσεις επί των εσόδων [10]:

[10] Για περισσότερες πληροφορίες, βλέπε το χωριστό έγγραφο γενικών κατευθύνσεων

Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

- Άρθρα 285, 136, 137 και 284 της συνθήκης του Άμστερνταμ για την ίδρυση της Ευρωπαϊκής Κοινότητας

- Κανονισμός (ΕΚ) αριθ. 322/97 του Συμβουλίου σχετικά με τις κοινοτικές στατιστικές

- Απόφαση (1999/126/ΕΚ) του Συμβουλίου της 22ας Δεκεμβρίου 1998 σχετικά με το κοινοτικό στατιστικό πρόγραμμα 1998-2002

- (Ευρωπαϊκά Συμβούλια της Λισαβόνας (23-24/03/00) και της Νίκαιας (7-9/12/00))

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης [11]

[11] Για περισσότερες πληροφορίες, βλέπε το χωριστό έγγραφο γενικών κατευθύνσεων

5.1.1. Επιδιωκόμενοι στόχοι

Γενικός στόχος των στατιστικών EU-SILC (Κοινοτικές στατιστικές για το εισόδημα και τις συνθήκες διαβίωσης) είναι η παραγωγή επίκαιρων και συγκρίσιμων συγχρονικών και διαχρονικών δεδομένων σχετικά με το εισόδημα και με το επίπεδο και τη σύνθεση της φτώχειας και του κοινωνικού αποκλεισμού τόσο σε εθνικό επίπεδο όσο και σε επίπεδο της ΕΕ.

Η υψηλή προτεραιότητα που δίδεται από το Συμβούλιο και την Επιτροπή στην καταπολέμηση της φτώχειας και του κοινωνικού αποκλεισμού στην ΕΕ απαιτεί συγκρίσιμες και επίκαιρες στατιστικές για την παρακολούθηση αυτής της διαδικασίας.

5.1.2. Μέτρα σχετικά με την εκ των προτέρων (ex ante) αξιολόγηση

Το σχέδιο EU-SILC θα αρχίσει να λειτουργεί το 2003 σε αντικατάσταση της έρευνας Πάνελ Νοικοκυριών της Ευρωπαϊκής Κοινότητας (ECHP) που εφαρμόστηκε κατά την περίοδο 1994-2001.

Το 1999, οι διευθυντές κοινωνικών στατιστικών των Εθνικών Στατιστικών Υπηρεσιών αποφάσισαν την αντικατάσταση του σχεδίου ECHP για το 2003. Η απόφαση αυτή λήφθηκε λαμβανομένων υπόψη της ανάγκης ενημέρωσης του περιεχομένου σύμφωνα με τις νέες πολιτικές απαιτήσεις και του αιτήματος για βελτίωση της λειτουργίας του συστήματος, κυρίως όσον αφορά την επικαιρότητα των δεδομένων που παράγονται.

Το 2000, οι διευθυντές κοινωνικών στατιστικών ενέκριναν τη θέσπιση νομικής πράξης για τις στατιστικές EU-SILC. Το σχέδιο του σχετικού κανονισμού-πλαισίου υποβλήθηκε και τροποποιήθηκε σε συνέχεια των αποφάσεων που ελήφθησαν κατά τις συνεδριάσεις της επιτροπής στατιστικού προγράμματος (ΕΣΠ) στις 30/05/01 και των διευθυντών κοινωνικών στατιστικών στις 11-12/06/01.

Το συνολικό κόστος για τη συλλογή των δεδομένων EU-SILC θα ανέλθει σε περίπου 10 εκατ. EUR ετησίως. Δεδομένου ότι πρόκειται για νέο σχέδιο, η Επιτροπή θα αναλάβει τα δύο τρίτα του κόστους της συλλογής δεδομένων.

Το ετήσιο κόστος της συλλογής δεδομένων για το σχέδιο ECHP ανερχόταν σε παρόμοιο ποσό (10 εκατ. EUR), αλλά η Επιτροπή χρηματοδοτούσε το ήμισυ μόνο του κόστους.

Αξιολόγηση του σχεδίου EU-SILC

Προβλέπεται η διεξαγωγή τακτικής αξιολόγησης του σχεδίου EU-SILC:

- Κάθε κράτος μέλος εκπονεί ετήσιες εκθέσεις ποιότητας οι οποίες καλύπτουν τόσο τη συγχρονική όσο και τη διαχρονική συνιστώσα του σχεδίου EU-SILC, με επίκεντρο την εσωτερική ακρίβεια.

- Επιπροσθέτως, έπειτα από πέντε έτη, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με το έργο που έχει επιτελεστεί κατά τα προηγούμενα έτη στο πλαίσιο του κανονισμού.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

- Πληθυσμός-στόχος: κοινοτικές πολιτικές, εθνικές κυβερνήσεις, επιχειρήσεις, πανεπιστήμια, ερευνητικά ιδρύματα, το ευρύ κοινό.

- Συγκεκριμένα μέτρα που απαιτούνται για την υλοποίηση της δράσης: διενέργεια ερευνών νοικοκυριών/προσώπων σε όλα τα κράτη μέλη της ΕΕ, σε συνδυασμό με πληροφορίες από μητρώα σε ορισμένες χώρες.

- Τα κράτη μέλη αναλαμβάνουν το ένα τρίτο του κόστους.

- Άμεσα επιτεύγματα κάθε δράσης: ετήσια παραγωγή δεδομένων που προκύπτουν από έρευνες (σε συνδυασμό με δεδομένα από μητρώα).

- Αναμενόμενα αποτελέσματα για την κάλυψη αναγκών ή την επίλυση προβλημάτων: ετήσια παραγωγή, για το σύνολο της ΕΕ και για κάθε κράτος μέλος της ΕΕ, συγκρίσιμων και επίκαιρων δεδομένων σχετικά με το εισόδημα και με το επίπεδο και τη σύνθεση της φτώχειας και του κοινωνικού αποκλεισμού.

5.3. Λεπτομέρειες υλοποίησης

Μέσα υλοποίησης των σχεδιαζόμενων δράσεων: άμεση διαχείριση από την Επιτροπή, με τη χρήση αποκλειστικά μόνιμων υπαλλήλων ή εξωτερικού προσωπικού.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος B - (για ολόκληρη την περίοδο προγραμματισμού)

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού) [12]

[12] Για περισσότερες πληροφορίες, βλέπε το χωριστό έγγραφο γενικών κατευθύνσεων

ΠΑΥ σε εκατ. EUR

>ΘΕΣΗ ΠIΝΑΚΑ>

1 Στις περισσότερες χώρες, η συγχρονική και η διαχρονική συνιστώσα θα συνδυαστούν σε μία μόνο ενέργεια. σε ορισμένες χώρες, θα πραγματοποιηθούν δύο ξεχωριστές ενέργειες: ο αριθμός των πρόσθετων νοικοκυριών που αντιστοιχεί στη συλλογή πρόσθετων δεδομένων για τη διαχρονική συνιστώσα ανέρχεται σε περίπου 20.000 νοικοκυριά.

2 13,6 εκατ. EUR θα επιβαρύνουν τα κράτη μέλη (3,4 εκατ. EUR ετησίως)

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για δώδεκα μήνες.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για δώδεκα μήνες.

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // 1.080.000 EUR

4 έτη

4.320.000 EUR

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Η υλοποίηση του σχεδίου EU-SILC γίνεται σύμφωνα με τη διαδικασία επιτροπολογίας. Καταρτίζονται κανονισμοί της Επιτροπής όσον αφορά τον κατάλογο των μεταβλητών προς ενσωμάτωση στις στατιστικές EU-SILC, την ενημέρωση των ορισμών, τις πτυχές τις σχετικές με τη δειγματοληψία και με την επιτόπια εργασία, και το περιεχόμενο των εκθέσεων ποιότητας προς διαβίβαση στην Eurostat από τα κράτη μέλη.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Τα κύρια μέσα αξιολόγησης του σχεδίου EU-SILC είναι, αφενός, οι ετήσιες εκθέσεις ποιότητας που καλύπτουν τόσο τη συγχρονική όσο και τη διαχρονική συνιστώσα των στατιστικών EU-SILC, με επίκεντρο την εσωτερική ακρίβεια, οι οποίες συντάσσονται από κάθε κράτος μέλος και, αφετέρου, η έκθεση προς το Ευρωπαϊκό Κοινοβούλιο και το Συμβούλιο σχετικά με το έργο που έχει επιτελεστεί κατά τα προηγούμενα έτη στο πλαίσιο του κανονισμού, η οποία συντάσσεται από την Επιτροπή έπειτα από πέντε έτη.

Επιπλέον, χρησιμοποιούνται επίσης κυλιόμενες αναθεωρήσεις για την αξιολόγηση του σχεδίου EU-SILC στη διάρκεια υλοποίησής του.

Διενεργούνται έρευνες χρηστών για να παρέχεται μια σαφής εικόνα των δυνατών και αδύνατων σημείων του συστήματος. Οι εν λόγω δραστηριότητες αξιολόγησης πραγματοποιούνται στο πλαίσιο του Επιχειρησιακού Προγράμματος της Eurostat.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Μετά την πρωτοβουλία της Επιτροπής για τη μεταρρύθμιση της οικονομικής διαχείρισης εφαρμόστηκε ένα αναθεωρημένο σύστημα εσωτερικής διαχείρισης και ελέγχου, το οποίο περιλαμβάνει ενισχυμένες δυνατότητες εσωτερικού ελέγχου.

Η ετήσια παρακολούθηση της προόδου με την εφαρμογή των προτύπων εσωτερικού ελέγχου της Επιτροπής έχει σχεδιαστεί κατά τρόπον ώστε να διασφαλίζει την ύπαρξη και λειτουργία των διαδικασιών για την αποφυγή και ανίχνευση κρουσμάτων απάτης και παρατυπιών.

Νέοι κανόνες και διαδικασίες θεσπίστηκαν για τις κύριες δημοσιονομικές διαδικασίες: προσκλήσεις υποβολής προσφορών, επιχορηγήσεις, αναλήψεις υποχρεώσεων, συμβάσεις, πληρωμές. Τα εγχειρίδια των διαδικασιών είναι στη διάθεση όλων όσοι συμμετέχουν στις χρηματοοικονομικές πράξεις, προκειμένου να διευκρινιστούν οι αρμοδιότητες, να απλοποιηθούν οι ροές των εργασιών και να επισημανθούν τα βασικά σημεία ελέγχου. Επίσης, παρέχεται κατάρτιση σχετικά με τη χρήση τους, ενώ αναθεωρούνται και ενημερώνονται τακτικά.